钦定古今图书集成/明伦汇编/氏族典/第449卷 > 《王应麟姓氏急就篇》 > 审忠
## 钦定古今图书集成/明伦汇编/氏族典/第449卷 > 《王应麟姓氏急就篇》 > 审忠

按《后汉书曹节传》：“光和二年，时连有灾异，郎中梁人
审忠以为朱瑀等罪恶所感，乃上书曰：‘华容侯朱瑀，
兴造逆谋，作乱王室，撞蹋省闼，执夺玺绶，迫胁陛下，
聚会群臣，离间骨肉，母子之恩，割裂城社，自相封赏，
素所亲厚，布在州郡，或登九列，或据三司，而苟营私
门，多蓄财货，缮修第舍，连竟巷里，车马服玩，拟于天
家。群公卿士，杜口吞声，州郡牧守，承顺风旨。臣为郎
十五年，皆耳目闻见，瑀之所为，诚皇天所不赦。愿陛
下扫除丑类，以答天怒’。”章寝不报。